 Ipa mhedzisiro yakakodzera kunyaya inotevera:Asi mhedzisiro yako ngainakidze.Zviuya, akaita nhundumusere ndokusvikoti tendende muvarwi vaHwata nechedivi rezasi. Ikoko, nenguva isipi kwakanga koita kuchichena nekuda kwezvinhu zviviri, kufa kwevanhu uko kwakakonzera kuti vazhinji vatye kwave kuduvaira vachitsindirana kune rumwe rutivi. Varwi vaHwata vakakatyamara zvakanyanya nemarwiro aaiita, vaive vasati vamboona munhu anorwa zvakadaro, akanga asina nhoo, pfumo raive kuruboshwe ndiro raaishandisa kudzivira mapfumo emuvengi pamwe nekupupurudza anenge atadzikwa nendudu. Dakasva remusoro wetsuro raainge akavezerwa naRukudzo ndicho chaive chombo chake chikuru. Aiti akasvetuka mudenga achizeya sechamupupuri, paaizotsika pasi, vazhinji vainge vari munhasi make hwainge hwava ukatakata. Tsvimbo yacho kwaive kurova munhu kamwechete nekubva asiya nyemba, vashoma vaive nemidzimu yairamba kuti vafe nekutashurwa senda ndivo vaizopedziswa nebvumo. Mukomana akaita zvishereketo zvakashamisa nyangwe nevokwake, simba rake raive revarume gumi, vamwe aingoita vokukwanhura negumbo vachibva vandemuka nemakotsi achizoti otevera achipaza madzoro nedakasva kana kubva angovanyudza bvumo muura. 